****`

މިނިސްޓްރީ އޮފް އެންވަޔަރަންމަންޓް

މާލެ، ދިވެހިރާއްޖެ

**އެމްޕްލޯޔަރ ރިކުއާރމެންޓް**

ތިލަދުންމަތީ ދެކުނުބުރީ ކުޅުދުއްފުށީ**ގައި ޖަމާވެ ގިނަދުވަސްވެފައިވާ ކުނިތައް ނަގައި ސާފުކުރުމުގެ މަސައްކަތް ކުރާނެ ފަރާތެއް ހޯދުން**

1. **ތަޢާރަފް**

ތިލަދުންމަތީ ދެކުނުބުރީ ކުޅުދުއްފުށްޓަކީ 10،000 މަތީގެ އަބާދީއެއް ހިމެނޭ ސިޓީއެއްގެ ދަރަޖަލިބިފައިވާ ރަށެކެވެ. މިރަށުގެ ކުނީގެ މައްސަލަ އެކަށިގެންވާ ގޮތެއްގައި ހައްލު ނުކުރެވި ގިނަދުވަސްތަކެއް ވުމުގެ ސަބަބުން، އެރަށުގެ ކުނިއަޅާ ސަރަޙައްދުގައި ގިނަ ޢަދަދެއްގެ ކުނި ޖަމާވެ، ބޮޑު ގޮނޑެއްވަނީ އުފެދިފައެވެ. މި ގޮނޑަށް އުކާލާ ކުނިވާ ޒާތުގެ ކުނީގެ ސަބަބުން މެހި އާލާވެ ގޮނޑުހިމެނޭ ސަރަހައްދުގެ މީހުންނަށް މިކަމުގެ އުނދަގޫތައް ފޯރައެވެ. އަދި މިގޮނޑުގައި ހުންނަ ފުޅި، ދަޅު، ޓިނު އަދި މިނޫންވެސް ފެންހަރުލާ ތަކެތީގައި، ވާރޭވެހޭ މޫސުމުގައި މަދިރި ފަނި އުފެދި އޭގެ ސަބަބުން ރަށުގައި ބަލިމަޑުކަން އަށަގަނެއެވެ. މިކަމުގެ ސަބަބުން ރައްޔިތުންނަށް ބޮޑެތި ގޮންޖެހުންތަކަކާއި ކުރިމަތިވެއެވެ. މީގެތެރޭގައި، ކުނިއަޅާ ސަރަޙައްދު ފުރުމުގެ ސަބަބުން، ރަށުގައި ކުނި ބަހައްޓާނެ އިތުރު ޖާގައެއް ނެތުމާއި، ރަށުގައި ކުނިއަންދާއިރު ނުވަތަ ކުނިގޮނޑުގައި ރޯކޮށްލުމުގެ ސަބަބުން ރަށުގެތެރެއަށް ވަރަށް ބޮޑަށް ދުމުގެ އަސަރު ފޯރަމުންދިޔުމާއި، ކުނިގޮނޑު މޫދާއި މާބޮޑަށް ކައިރީގައި އޮތުމުގެސަބަބުން ނުވަތަ އޭގެ ޒާތުގައި ކުނިގޮނޑު މޫދަށް ބަނޑުންވެ، އޭގެ ސަބަބުން އަތިރި ތަޣައްޔަރުވުމާއި މޫދާއި ފަރަށް ގެއްލުން ލިބުން ހިމެނެއެވެ.

ކުނިގޮނޑުގެ ސަބަބުން ލިބޭ ގެއްލުންތަކާއި ގުޅިގެން، އެކަމުގެ ކަންބޮޑުވުން ރައްޔިތުން ދަނީ އެކިގޮތްގޮތަށް ފާޅުކުރަމުންނެވެ. އެހެންކަމުން މިކަމަށް އަވަސް ޙަލެއް ހޯދުމަށްޓަކައި ގިނަ މަސައްކަތްތަކެއް ކުރަންޖެހިފައިވާކަން މިމިނިސްޓްރީ އަށް ވަނީ ފާހަގަކުރެވިފައެވެ.

ހދ. ކުޅުދުއްފުށީގައި ޖަމާވެފައި ހުރިކުނީގެ މިންވަރު ވަޒަންކުރުމަށްޓަކައި މިނިސްޓްރީންވަނީ 2019 ވަނަ އަހަރު އެރަށު ކައުންސިލާއި ގުޅިގެން ދިރާސާއެއްކޮށްފައެވެ. އެދިރާސާއިން ފާހަގަކުރެވުނުގޮތުގައި އެރަށުގައި 96,000 (ނުވަދިހަ ހާސް) ޓަނުގެ ކުނި ވަނީ ޖަމާވެފައެވެ. އިސްވެދެންނެވި ކަންކަން އެހެންހުރުމާއެކު އެރަށުގެ ކުނި ޖަމާކުރާ ސަރަހައްދުގައިވާ ކުނި ގޮނޑު ނަގައި އެތަން ސާފުކުރުމުގެ މަސައްކަތް ކުރުމަށް ކުޅުދުއްފުށީ ކައުންސިލާއި ގުޅިގެން މިނިސްޓްރީން ވަނީ ޕްރޮގްރާމެއް އެކުލަވާލާފައެވެ.

1. **ޕްރޮގްރާމްގެ ދަށުން ކުރަންޖެހޭ މައިގަނޑު މަސައްކަތްތައް**

މަސައްކަތް 1: ކުޅުދުއްފުށީ ކުނި ޖަމާކުރާ ސަރަހައްދުގައި ޖަމާވެފައިވާ ކުނިތަށް (ކުނި ގޮނޑު) ފުރާނައި ވެއްޔާއި ކުނި ވަކިކުރުން

މަސައްކަތް 2: ކުންޏާއި ވެލި ވަކިކުރުމަށްފަހު ހުންނަ ކުނީގެ ބާވަތްތައް (މީގެ ތެރޭގައި ދަޅު، ފުޅި، ޕްލާސްޓިކް، ދަނގަޑު، ލަކުޑި، ފޮތި އަދި މިނޫންވެސް ކުނީގެ ގޮތުގައި ހުންނަ ތަކެތި) ތިލަދުންމަތީ ދެކުނުބުރީ ފަޅުރަށެއްކަމުގައިވާ ކުނބުރޫދޫއަށް ގެންގޮސް ވަކި ތަރުތީބަކުން މިނިސްޓްރީން ދައްކާ ސަރަހައްދެއްގައި ބެހެއްޓުން

މަސައްކަތް 3: ކުންޏާއި ވެލި ވަކިކުރުމަށްފަހު ހުންނަ ވެލި ކުނި ޖަމާކުރާ ސަރަހައްދުގައި ފަތުރާ ފަސްގަނޑު އެއްވަރުކުރުން

1. **ޒިންމާތަކާއި މަސްއޫލިއްޔަތުތައް**

**ހ. މަސައްކަތާއި ހަވާލުވާ ފަރާތުގެ ޒިންމާތަކާއި މަސްއޫލިއްޔަތުތައް**

ރަށްރަށުގައި ޖަމާވެފައިވާ ކުނިތައް ނަގައި ސާފުކުރުމުގެ މަސައްކަތް ކުރުމަށް މަސައްކަތާއި ޙަވާލުވާ ފަރާތުން،

**1. ކުޅުދުއްފުށީގައި ކުރަންޖެހޭ މަސައްކަތް**

1.1. މަސައްކަތުގެ ތާވަލެއް އެކުލަވާލާ އެތާވަލު މިނިސްޓްރީ އޮފް އެންވަޔަރަންމަންޓާއި ޙިއްސާކޮށް އެއަށް ހުއްދަ ހޯދުން

1.2. ރަށުގައި ހުރި ކުނި ފުރާނާ ވެއްޔާއި ކުނި ވަކިކުރުން. މިކަން ކުރަންވާނީ ކުނި ފުރާނަން ދަނގަޑުން ގްރިލެއް ހަދާ އެބޭނުންކޮށްގެންނެވެ. ގްރިލްގެ މެޝް ސައިޒް ހުންނަންވާނީ 2 އިންޗ x 2 އިންޗި ( 4 އަކަ އިންޗި) އަށްވުރެ ބޮޑުނުވާ ވަރަށެވެ.

1.3. ވެލި ފުރާނާފައި ހުންނަ ކުނި ތިރީގައިވާ ޓޭބަލްގައި ވާގޮތަށް ވަކިކުރުން

|  |  |
| --- | --- |
| **ސ.ނ** | **ކުނީގެ ބާވަތް** |
| 1 | ދަނގަޑާއި ދަނގަޑުގެ ބާވަތްތައް |
| 2 | ކަރުދާސް އަދި ފޮތީގެ ބާވަތްތައް |
| 3 | ޕްލާސްޓިކް (ހުރިހާ ބާވަތެއް) |
| 4 | ބިއްލޫރި |
| 5 | ލަކުޑި |
| 6 | އިލެކްޓްރިކް އަދި އިލެކްޓްރޯނިކް |
| 7 | ރަބަރު |
| 8 | އެހެނިހެން (މަތީގައިވާ އެއްވެސް ބާވަތެއްގައި ނުހިމެނޭ ބައިތައް) |

1.4. ކުނި ނަގާތަންސާފުކުރުމަށްފަހު ފުރާނާއިގެން ލިބޭ ވެލި އެސަރަހައްދުގައި ފަތުރާ ފަސްގަނޑު އެއްވަރުކުރުން

**2. ކުނބުރުދޫއަށް ކުނި ގެންދިއުމުގައި ކުރަންޖެހޭ މަސައްކަތް**

2.3. ބައިބަޔަށް ވަކި ކުރެވޭ ކުނީގެ ބާވަތްތައް ކުޅުދުއްފުށިން ބޭރުކޮށް އެރަށުގެ ހުޅަނގު އުތުރުން ގާތްގަނޑަކަށް 5 (ފަހެއް) ކިލޯމީޓަރ ދުރުމިނުގައި އޮންނަ ފަޅުރަށެއް ކަމުގައިވާ ތިލަދުންމަތީ ދެކުނުބުރީ ކުނބުރޫދޫއަށް ގެންދިއުން. މިގޮތަށް ކުނި ކަނޑުމަގުން އުފުލުމުގައި އުޅަނދަށް އަރުވާ ކުނީގެ އެއްވެސް މިންވަރެއް ރަށުގެ ބަނދަރުތެރެއަށް ނުވަތަ ކަނޑުގެ އެއްވެސް ސަރަހައްދަކަށް އެޅިގެން ނުވާނެއެވެ.

2.1 ހދ. ކުނބުރުދޫއަކީ އެރަށުގައި ދިރިއުޅެމުންއައި މީހުން އެއަތޮޅުގެ އެހެންރަށްތަކަށް ބަދަލުކުރުމާއި ގުޅިގެން މިހާރު ފަޅުރަށެއްގެ ގޮތުގައި ކަނޑައަޅާފައިވާ ރަށެކެވެ. މިރަށުގައި މީހުން ދިރިއުޅުނު އިރުވެސް ބަނދަރެއް ހަދާފައިވާ ނުވާ ރަށެކެވެ. އެހެންކަމުން މިރަށުގައި މީހުންދިރިއުޅުނު އިރު ރަށަށް އަރާ ފޭބުމަށްޓަކައި ރަށުގެ ދެ ބިތުގައި ދެ މޫސުމުގައި ބޭނުންކުރުމަށް ދެ ނެރުކޮނެފައިވެއެވެ. އެހެންކަމުން ކުޅުދުއްފުށިން ކުނިނަގައިގެން މިރަށަށްގެންގޮސް ބޭލުމުގައި ބޭނުންކުރަންޖެހޭނީ އެރަށުގެ ދެ ބިތުގައި ކޮނެފައިވާ ދެ ނެރުންކުރެ ކޮންމެވެސް އެއްނެރެކެވެ. އެގޮތުން މިރަށާ ކައިރިކުރާނަމަ ބޭނުންކުރާ އުޅަނދެއްގެ ގޮތުން ވެލި ބެޑެއް ހަދަން ޖެހިދާނެކަމަށް ބެލެވެއެވެ. އެހެންކަމުން، ވެލިބެޑް ހަދަންޖެހިއްޖެނަމަ މި ވެލިބެޑް ހެދުމަކީ މިމަސައްކަތާއި ޙަވާލުވާފަރާތުގެ ޒިންމާއަކަށްވާނެއެވެ. ނަމަވެސް ވެލި ބެޑް ހެދުމުގެ ކުރިން އެކަން ކުރާނެގޮތުގެ ޕްލޭނެއް އެކުލަވާލާ އެކަމަށް ނަގަން ޖެހޭ ހުއްދަތައް ނެގުމަކީވެސް މަސައްކަތާއި ޙަވާލުވާ ފަރާތުގެ ޒިންމާއަކަށްވާނެއެވެ.

2.2 ކުނބުރުދޫއަކީ މީހުންދިރިއުޅުނު ރަށެއްކަމުން ރަށުގައި މަގުތަކެއް ހެދިފައިވެއެވެ. ނަމަވެސް ރަށުން މީހުންބާލާފައިވުމުން މިމަގުތަކުގައި މިހާރު ގަސް ހެދިފައިވެއެވެ. އެހެންކަމުން ރަށުތެރޭގައި ވެހިކަލް ދުއްވުމަށް ބޭނުންވާނަމަ ވެހިކަލްތައް ދުއްވުމަށް ބޭނުންކުރާ މަގުތަކުގައި ހެދިފައި ހުރި ގަސްތައް ވެހިކަލް ދުއްވޭވަރަށް ކޮށާ ސާފުކުރަންޖެހޭނެއެވެ. ވެހިކަލް ދުއްވާ މަގުތައް ފިޔަވާ ރަށުގެ އެހެން އެއްވެސް ސަރަހައްދަކުން ރުއް ގަސްތައް ކޮށާ އުފުރުމާއި އަދި އެއްވެސް ގަހެއް ރުކެއް ރަށުން ބޭރުކޮށްގެން ނުވާނެއެވެ.

**ށ. މިނިސްޓްރީ އޮފް އެންވަޔަރަންމަންޓްގެ ޒިއްމާތައް**

1. މަސައްކަތް ޙަވާލުކުރުމަށްފަހު އެކަން ރަށު ކައުންސިލަށް އެންގުން

2. މަސައްކަތް ހިނގަމުންދާ ވަގުތު އެމަސައްކަތް މޮނިޓަރ ކުރުން

3. މަސައްކަތް ނިންމާ މަސައްކަތަކާއި ޙަވާލުވާ ފަރާތުން އެއްބަސްވުމާއި އެއްގޮތަށް ހުށަހަޅާ އިންވޮއިސްތަކަށް އަގު އަދާކުރުން

4. މަސައްކަތް ހިނގަމުންދާ ވަގުތު އެކަމަށް ބޭނުންވާ އިރުޝާދު މަސައްކަތާއި ޙަވާލުވާ ފަރާތަށް ދިނުން

5. މަސައްކަތްކުރަމުންދާ ވަގުތު ރަށުގައި ދިމާވާ މައްސަލަތައް ޙައްލުކުރުމުގައި އެހީތެރިކަން ފޯރުކޮށްދިނުން. މީގެ ތެރޭގައި، މައްސަލައެއް ދިމާވެގެން އެކަމެއް ޙައްލުކުރުމުގައި ހިނގާ ނުވަތަ ހިނގާފާނެ އެއްވެސް ޚަރަދެއް ނުހިމެނެއެވެ.

**މަސައްކަތުގެ އަގު ތެރޭ ކުނި ނަގައިގެން ގެންދަންޖެހޭ ކުނި މެނޭޖްކުރާ މަރުކަޒަށް ކުނި ބޭލުމުގައި އެތަނަށް ދައްކަންޖެހޭ ފީ ވެސް ހިމަނަންވާނެއެވެ.**